O rwua ujiku lanụ gẹ Jisọsu l'ezhi iwhe,
ndu Fárisii mẹe ndu o-zhi-iwu nọdukwawho l'ẹka ono.
Whẹ shigee lẹ mkpụkpu gẹ mkpụkpu ha dụ lẹ Gálili mẹe Judíya,
shigekwaawho Jerúsalẹmu bya.
Ike Onye-Nwe-Ọha,
bụ Chileke mee ya;
ọ dụ ike mee t'ẹhu dụkota ndu iwhe l'eme mma.
O nweru nwoke lanụ iwhe lọnwuru ibẹhu lanụ,
unwoke pa l'eli ugbooshi bya.
Whẹ chọo ụzo whẹ l'e-shi pabata iya l'ime ẹka ono,
je edobe iya l'iwhu Jisọsu,
whẹ ta awhụ iya.
Whẹ mee nta mee imo tẹ whẹ kpabata ụzo,
tọ dụ nkele a hanụka l'igweligwe kụru l'ẹka ono.
Ọo ya bụ whẹ kwee nyihu eli ụlo ono,
je alafua ya ụzo l'okpotsu iya pyoo ugbooshi ono,
nwoke ono zẹe,
shi l'ụzo ono mee ya o rwua alị l'iwhu Jisọsu.
Jisọsu whụlewho lẹge ndu ono gude kwetabe lẹ ya l'a-dụ ike mee tẹ nwoke ono jee ije,
ọ sụ nwoke ono:
“Ọnya mu,
a gụwaru ghu nvụ l'iwhe-dụ-ẹji,
i metagbaberu g'ọ ha.”
Tọ dụ iya bụ lẹ ndu o-zhi-iwu mẹe ndu Fárisii arịlahaa l'ime obu whẹ sụ:
“?Ọo ẹgube madzụ gụnu dụ ẹgube-ẹ l'ekfubyishi Chileke ekfubyishi-a?
?Ndẹe onye ọdo l'a-dụ ike gụaru madzụ nvụ l'iwhe-dụ-ẹji onye ọbu metagbaberu l'abụa Chileke nwẹkiya?”
Jisọsu malẹkwaruwho iwhe whẹ l'arị l'obu whẹ,
ọ sụ whẹ:
“?Ọo gụnu meru iwhe unu l'arị ẹgube ọriri ono l'obu unu?
?Ndẹe ọwhu ka ntse ekfukfu?
?Ọo t'a sụ iya:
‘A gụwaru ghu nvụ l'iwhe bụ-zhia iwhe-dụ-ẹji,
i metagbaberu’ tọo t'a sụ iya:
‘Gbalihu jelahaa ije’?
Ọo l'ọo nggẹ unu makwanụru l'e zhiru Abụbu-Ndiwhe t'ọ gụjeeru madzụ nvụ l'iwhe-dụ-ẹji onye ọbu metagbaberu lẹ mgboko-o.”
Ọ sụ nwoke ono,
iwhe lọnwuru ibẹhu lanụ:
“Ọo ghu bẹ mu l'ekfuru t'i gbalihu pata ugbooshi ghu lashia ibe ghu.”
Nwoke ono zhilihu l'edzudzu-ọha ono pata ugbooshi iya tụgbua lashia ibe iya aja Chileke ajaja.
Ọ kpụbe ndu ono,
nọ l'ẹka ono gẹ whẹ ha ọnu okfu.
Ibirikoko iya gudeshia whẹ,
whẹ jalahaa Chileke ajaja.
Whẹ sụ:
“Anyi akabẹbukwaa whụa iwhe ka ẹnya anyi ntanụ ọwa.”